Mti wa Krismasi ni mti unaopambwa ili kuadhimisha Noeli (Krismasi). Desturi hiyo ilianzia katika Ujerumani; kuna ushuhuda kutoka karne ya 15 kuhusu miti ya Krismasi, hasa kutoka sehemu za kusini-magharibi za Ujerumani. Hapo huitwa Weihnachtsbaum au Christbaum) Maana yake kiasili ni mti wa Paradiso. Katika kalenda ya kanisa tarehe 24 Desemba ilikuwa siku ya kukumbuka Adamu na Eva. Hivyo ilikuwa kawaida kuwa na maigizo kanisani yaliyosimulia habari za Biblia zinazotokea katika masomo ya liturgia ya Krismasi. Mti wa Paradiso unahusiana na masimulizi ya dhambi ya asili na ujumbe wa Kristo kama Mwokozi anayekuja kuondoa dhambi hiyo. Kutoka maigizo ya kanisani ishara ya mti uliopambwa matunda na vyakula mbalimbali iliingia katika nyumba za Wakristo ambako ulipambwa zaidi kwa matunda, keki tamu na pipi kwa watoto. Umekuwa mapambo ya nyumbani kwa majira ya Krismasi. Ilienea nje ya Ujerumani katika nusu ya pili ya karne ya 19, kwanza katika matabaka ya juu. Katika karne ya 18 ulianza kupambwa kwa mishumaa ambayo baadaye walibadilishwa na taa za umeme. Siku hizi kuna mapambo ya aina nyingi kulingana na utamaduni wa mahali. Pengine juu ya mti unawekwa malaika kumwakilisha Malaika Gabrieli, au nyota kuwakilisha ile iliyongoza Mamajusi kutoka mashariki.